ΚΑΤΕΥΘΥΝΤΗΡΙΑ ΓΡΑΜΜΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ

της 26ης Αυγούστου 1998

σχετικά με ορισμένες διατάξεις που αφορούν τα τραπεζογραμμάτια ευρώ όπως τροποποιήθηκε στις 26 Αυγούστου 1999

(ΕΚΤ/1999/3)

(1999/656/ΕΚ)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας (εφεξής καλούμενη "συνθήκη"), και ιδίως το άρθρο 106 παράγραφος 1,

τα άρθρα 12.1, 14.3 και 16 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενου "καταστατικό"),

την απόφαση ΕΚΤ/1998/6 της ΕΚΤ της 7ης Ιουλίου 1998 σχετικά με τις ονομαστικές αξίες, τις προδιαγραφές, την αναπαραγωγή, την ανταλλαγή και την απόσυρση των τραπεζογραμματίων ευρώ(1), όπως τροποποιήθηκε με την απόφαση της ΕΚΤ της 26ης Αυγούστου 1999 (ΕΚΤ/1999/2)(2) (εφεξής καλούμενη "απόφαση ΕΚΤ/1998/6 της ΕΚΤ"),

Εκτιμώντας:

(1) ότι το δικαίωμα πνευματικής ιδιοκτησίας των σχεδίων των τραπεζογραμματίων ευρώ μεταβιβάστηκε στην Ευρωπαϊκή Κεντρική Τράπεζα (ΕΚΤ) από το Ευρωπαϊκό Νομισματικό Ίδρυμα (ΕΝΙ)· ότι η διαχείριση και η τήρηση αυτού του δικαιώματος πνευματικής ιδιοκτησίας πρέπει να διασφαλίζεται, μεταξύ άλλων, σε όλα τα συμμετέχοντα κράτη μέλη, σύμφωνα με τα μεμονωμένα εθνικά νομικά τους συστήματα και ότι η κατάσταση αυτή δικαιολογεί την ανάθεση τέτοιων αρμοδιοτήτων στις εθνικές κεντρικές τράπεζες (ΕθνΚΤ)·

(2) ότι, προκειμένου να αυξηθεί η προστασία των τραπεζογραμματίων ευρώ έναντι της παραχάραξης, συνιστάται η ίδρυση κέντρου ανάλυσης πλαστών τραπεζογραμματίων (ΚΑΠΤ), στο οποίο θα συγκεντρώνονται οι πόροι των ΕθνΚΤ των συμμετεχόντων κρατών μελών και της ΕΚΤ και για το οποίο θα απαιτηθεί η θέσπιση συγκεκριμένων κανόνων στα πλαίσια του Ευρωπαϊκού Συστήματος Κεντρικών Τραπεζών (ΕΣΚΤ)·

(3) ότι, προκειμένου να εξασφαλιστεί η ενημέρωση του ευρύτερου κοινού για τις αποφάσεις που λαμβάνει η ΕΚΤ σχετικά με την απόσυρση τύπων ή σειρών τραπεζογραμματίων, κρίνεται απαραίτητη, εκτός από την επίσημη δημοσίευση των εν λόγω αποφάσεων από την ΕΚΤ στην Επίσημη Εφημερίδα των Ευρωπαϊκών Κοινοτήτων, η ανακοίνωσή τους στα εθνικά μέσα ενημέρωσης και η ανάθεση αυτού του καθήκοντος στις ΕθνΚΤ·

(4) ότι σύμφωνα με τα άρθρα 12.1 και 14.3 του καταστατικού, οι κατευθυντήριες γραμμές της ΕΚΤ αποτελούν αναπόσπαστο μέρος του κοινοτικού δικαίου,

ΚΑΘΟΡΙΣΕ ΤΗΝ ΠΑΡΟΥΣΑ ΚΑΤΕΥΘΥΝΤΗΡΙΑ ΓΡΑΜΜΗ:

Άρθρο 1

Τήρηση του δικαιώματος πνευματικής ιδιοκτησίας

1. Οι ΕθνΚΤ λαμβάνουν όλα τα απαραίτητα και εφαρμόσιμα μέτρα, στα πλαίσια των εθνικών νομικών συστημάτων τους, προκειμένου να διασφαλίσουν ότι δεν παραβιάζεται το δικαίωμα πνευματικής ιδιοκτησίας των σχεδίων των τραπεζογραμματίων ευρώ που κατέχει η ΕΚΤ.

2. Οποτεδήποτε μια ΕθνΚΤ πληροφορείται τη χωρίς άδεια αναπαραγωγή τραπεζογραμματίων ευρώ εντός της εθνικής της επικράτειας, προβαίνει σε άμεσες ενέργειες για να διασφαλίσει τη διακοπή της αναπαραγωγής και την απόσυρση όσων αντιγράφων παρήχθησαν κατ' αυτόν τον τρόπο και ενημερώνει αμελλητί την ΕΚΤ.

3. Η εκτελεστική επιτροπή της ΕΚΤ δύναται να εκδίδει οδηγίες σχετικά με το αν απαιτείται ή όχι η κίνηση διαδικασίας ενώπιον αστικού ή ποινικού δικαστηρίου κατά του προσώπου που ευθύνεται για την αναπαραγωγή. Για το χειρισμό των δικαστικών διαδικασιών, η ΕΚΤ προσφεύγει στις ΕθνΚΤ: τις καθοδηγεί καταλλήλως και τους παρέχει τις αναγκαίες εξουσιοδοτήσεις. Το κόστος των δικαστικών διαδικασιών βαρύνει την ΕΚΤ.

4. Οι ΕθνΚΤ ενημερώνουν την ΕΚΤ για οιαδήποτε ειδική άδεια αναπαραγωγής των σχεδίων των τραπεζογραμματίων ευρώ χορηγείται στο πλαίσιο της απόφασης ΕΚ/1998/6 της ΕΚΤ.

Άρθρο 2

Ανταλλαγή αλλοιωμένων ή φθαρμένων τραπεζογραμματίων

1. Οι ΕθνΚΤ εφαρμόζουν δεόντως την απόφαση ΕΚΤ/1998/6 της ΕΚΤ.

2. Στο πλαίσιο εφαρμογής της απόφασης ΕΚΤ/1998/6 της ΕΚΤ και με την επιφύλαξη ενδεχόμενων νομικών περιορισμών, οι ΕθνΚΤ προβαίνουν στην καταστροφή των φθαρμένων τραπεζογραμματίων ή μερών αυτών έπειτα από περίοδο έξι μηνών, εκτός εάν υφίστανται νομικοί λόγοι διατήρησής τους ή επιστροφής τους στον αιτούντα.

3. Οι ΕθνΚΤ διορίζουν ένα ενιαίο όργανο ή φορέα για την έκδοση αποφάσεων σχετικά με την ανταλλαγή αλλοιωμένων ή φθαρμένων τραπεζογραμματίων για τις περιπτώσεις που προβλέπονται στο άρθρο 3.1, στοιχείο β), της απόφασης ΕΚΤ/1998/6 της ΕΚΤ και ενημερώνουν αναλόγως την ΕΚΤ.

Άρθρο 3

Κέντρο ανάλυσης πλαστών τραπεζογραμματίων και βάση δεδομένων για πλαστά νομίσματα

1. Η σύσταση και η διαχείριση του κέντρου ανάλυσης πλαστών τραπεζογραμματίων (ΚΑΠΤ) και της βάσης δεδομένων για πλαστά νομίσματα (ΒΔΠΝ) του ΕΣΚΤ πραγματοποιούνται υπό την αιγίδα της ΕΚΤ. Η σύσταση του ΚΑΠΤ αποβλέπει στη συγκέντρωση των τεχνικών αναλύσεων και των δεδομένων που αφορούν την παραχάραξη τραπεζογραμματίων ευρώ που έχουν εκδώσει η ΕΚΤ και οι ΕθνΚΤ. Όλα τα τεχνικής και στατιστικής φύσεως δεδομένα σχετικά με την παραχάραξη τραπεζογραμματίων ευρώ αποθηκεύονται κεντρικά στη ΒΔΠΝ.

2. Ο τόπος εγκατάστασης του ΚΑΠΤ και της ΒΔΠΝ είναι η Φραγκφούρτη. Το διοικητικό συμβούλιο διορίζει το διευθυντή του ΚΑΠΤ, εγκρίνει τον προϋπολογισμό του, οργανώνει τη στελέχωσή του και εξασφαλίζει τους αναγκαίους πόρους.

3. Με την επιφύλαξη νομικών περιορισμών, οι ΕθνΚΤ παρέχουν στο ΚΑΠΤ τα πρωτότυπα των νέων τύπων πλαστών τραπεζογραμματίων ευρώ που έχουν στην κατοχή τους, για τους σκοπούς της τεχνικής εξέτασης και της κεντρικής ταξινόμησης. Η προκαταρκτική εκτίμηση για το αν ένα συγκεκριμένο πλαστό τραπεζογραμμάτιο ανήκει σε ήδη ταξινομημένο τύπο ή σε νέα κατηγορία γίνεται από τις ΕθνΚΤ.

4. Όλα τα τεχνικής φύσεως δεδομένα της ΒΔΠΝ είναι στη διάθεση της ΕΚΤ και των ΕθνΚΤ των συμμετεχόντων κρατών μελών. Το ΚΑΠΤ συνεργάζεται, ανάλογα με την περίπτωση, με τις αστυνομικές δυνάμεις των συμμετεχόντων κρατών μελών, με την Europol και την Ευρωπαϊκή Επιτροπή στους αντίστοιχους τομείς ειδικών γνώσεων. Μεμονωμένα μέλη του προσωπικού του ΚΑΠΤ δύνανται, όταν αυτό ζητείται, να προσέρχονται ενώπιον δικαστικών αρχών, προκειμένου να παράσχουν ειδικές τεχνικές γνώσεις σε υποθέσεις παραχάραξης. Οποιεσδήποτε επαφές του ΚΑΠΤ με μεμονωμένες εθνικές αρχές πραγματοποιούνται από κοινού με την αντίστοιχη ΕθνΚΤ.

Άρθρο 4

Απόσυρση τραπεζογραμματίων

Οι ΕθνΚΤ προβαίνουν ιδία δαπάνη στην ανακοίνωση στον εθνικό Τύπο της απόσυρσης τύπου ή σειράς τραπεζογραμματίων ευρώ, την οποία αποφασίζει το διοικητικό συμβούλιο, ακολουθώντας ενδεχόμενες οδηγίες της εκτελεστικής επιτροπής.

Άρθρο 5

Τελικές διατάξεις

Η παρούσα κατευθυντήρια γραμμή απευθύνεται στις εθνικές κεντρικές τράπεζες των συμμετεχόντων κρατών μελών και έχει άμεση ισχύ.

Η παρούσα κατευθυντήρια γραμμή δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φραγκφούρτη, 26 Αυγούστου 1999.

Για το διοικητικό συμβούλιο της ΕΚΤ

Willem F. DUISENBERG

(1) ΕΕ L 8 της 14.1.1999, σ. 36.

(2) Βλέπε σελίδα 29 της παρούσας Επίσημης Εφημερίδας